Samsung Galaxy Note9: Her er alt det, vi ved

Samsung har to højpotente mobillanceringer om året; Galaxy S-serien i foråret og Note-serien i sensommeren. S9 er allerede ved at være en gammel nyhed, så vi vender blikket mod Note9, der er Samsungs phablet til arbejdsbrug. Herunder har vi samlet og sorteret i alle de rygter, vi Hart hørt og læst om Note9.

Hvordan vil Galaxy Note9 se ud?

Samsung har gjort det til en tradition, at årets Note har hentet designinspiration fra årets Galaxy S-model – og der er ingen grund til at tro, at der bliver ændret på det i år. Så vil du vide, hvordan Note9 kommer til at se ud, så kig på de store linjer fra Galaxy S9 Plus; men tænk fladere skærm, der er optimeret til brug med S-Pen.

Hvad med skærmen

Note8 var udrustet med ualmindelig lækker 6,3-tommer Super AMOLED skærm med en opløsning på 2960 x 1440 pixel. Et rygte hævder, at Samsung går et nøk op til 6,4-tommer på den kommende Note, men de ekstra 0,2-tommer vil man næppe bemærke uden lineal. Til gengæld kan vi forvente at Samsung rykker på kvaliteten af skærmen – ligesom Galaxy S9 fik en lysere og mere farverig skærm i forhold til S8’eren.

Lad os åbne kølerhjelmen

Hastigheder på smartphones er ved at være en temmelig akademisk diskussion. I dagligt brug er det svært at mærke nogen som helst forskel, når man sammenligner de store topmodeller. Men. Ligesom Galaxy S9 forventes det at Note9 får regnekraft fra det nye Snapdragon 845-chipset.

Note8 havde 6 gigabyte RAM og det forventes Note9 at matche.

Derimod kan vi, ifølge rygterne, forvente at Samsung putter et 4.000 mAh-batteri i Note9 – det er samme størrelse batteri, som sidder i Huawei P20 Pro. Sidste års Note have et batteri på 3.300 mAh, så det vil være en væsentlig opgradering. På den anden side, så oplevede Samsung store problemer, da de var for ambitiøse med batteriet på Note7 …

Hvilke kameraer vil Note9 have?

Det var faktisk først med sidste års Note8, at Samsung hoppede med på dobbeltkamera-bølgen, som de fortsatte tidligere i år med Galaxy S9 Plus. Huawei er løbet foran med hele tre kameraer på bagsiden af P20 Pro, men der er ingen tegn på, at Samsung har tænkt sig at hoppe med på den.

Tværtimod kan vi forvente, at Note9’erens kamerasystem vil være nogenlunde identisk med det, som Galaxy S9 Plus er bestykket med; to 12-megapixel kameraer på bagsiden – et med en blænde der kan skifte mellem f/1.5 og f/2.4, og et med fast blænde på f/2.4.

Eventuelle forbedringer kommer sandsynligvis til at ske i softwaren.

Hvornår lanceres Note9 – og hvad bliver prisen?

Galaxy Note 7 blev lanceret i august 2016, Galaxy Note8 blev lanceret i august 2017, så der er al mulig grund til at tro, at Note9 præsenteres ved et event til august. Og måneden er, selvfølgelig, ikke valgt tilfældigt – det er nemlig lige inden Apples årlige iPhone-lancering, der plejer at finde sted i september.

Prisen kan der endnu kun gisnes om, men der er flere indikationer på, at prisen vil stige. Note8 var med sin pris på 7.749 kroner knapt en tusindlap dyrere end forgængeren Note 7 og Samsung har hævet prisen på Galaxy S9. Apple har hævet prislappen på premium-telofoner til 8-10.000 kroner, så hvis Samsung vælger at tage 9.000 kroner for Note9 vil det ikke engang være den dyreste telefon i butikken. En vejledende prislag på 8.999 ville overhovedet ikke chokere os.

Har du hørt noget, vi har overset? Del det med os ved at skrive om det i kommentarfeltet nedenfor!

Samsung Galaxy Note9: Her er alt det, vi ved